《题张信之见山堂》
元代·房皞

自古朝市人，罕与山相会。山岂欲远人，人自与山背。

张侯创新居，正在阛阓内。何以得青山，坐上日相对。

胸中有丘壑，眼前无障碍。人物既萧散，山不问内外。

晚来天气佳，收目入清快。乾坤无一尘，草木有多态。

千里好风来，几缕残霞在。拄笏当此时，未觉功名大。

作者简介：名一作灏。元临汾人，字希白，号白云子。有诗名。